Այս ամենին զուգահեռ՝ վերոնշյալ պատճառներով զբոսաշրջային ոլորտի անկումը շարունակվում էր ողջ Թուրքիայի մասշտաբով։ Հիշատակման արժանի է 2016թ. մայիսը, որը համարվում է զբոսաշրջային սեզոնի բացման ամիս։ Մայիսին Թուրքիա այցելած օտարազգի զբոսաշրջիկների թիվը նվազեց 34.7%-ով՝ կազմելով 2.49 մլն մարդ, ինչն ամենացածր ցուցանիշն էր վերջին 22 տարում[34]։ Թուրքիայի զբոսաշրջային ինդուստրիայի պատմության մեջ գրանցված ամենավատ ճգնաժամերից մեկի պատճառով Թուրքիայում հյուրանոցատերերը վաճառքի հանեցին Էգեյան ու Միջերկրական ծովերի ափերին գտնվող մոտ 1300 հյուրանոց, որոնց համարների թիվը հասնում է 153.000-ի, իսկ ընդհանուր արժեքը գնահատվել է մոտ 30 մլրդ թուրքական լիրա (ավելի քան 10 մլրդ դոլար)։ Հյուրանոցներն ամենից շատ վաճառքի են հանվել Անթալիայում՝ մոտ 410 հյուրանոց, որոնցից 120-ը հինգաստղանի են։ 908 հյուրանոց գտնվել է Էգեյան ծովի ափամերձ գոտում, որից 349-ը՝ նրա լոկոմոտիվ Մուղլային։ Նվազեցին նաև հյուրանոցային համարների գները, համարյա հավասարվեցին ծովափնյա և ոչ ծովափնյա հյուրանոցային համարների գները[35]։